ועדת הכלכלה, כנסת 17, פרוטוקול מספר 169, 2007-01-24 09:00

אמנון כהן: אני פותח את ישיבת ועדת הכלכלה.

אמנון כהן: הנושאים שעומדים לדיון היום הם: 1.

אמנון כהן: תקנות התעבורה (תיקון) התשס"ז-2006 בדבר אימוץ התקינה האירופית לסיווג כלי רכב והיתרים לנהיגה.

אמנון כהן: 2.

אמנון כהן: תקנות התעבורה (תיקון מס' 3), התשס"ה-2005 (תיקון), התשס"ז-2006 בדבר התאמת דרגות רישיון הנהיגה לתקינה האירופית.

דוד טל: הצעה לסדר.

דוד טל: אדוני היושב-ראש, יש לנו פנייה של סגן ראש-הממשלה ושר התחבורה לאשר את התקנות הללו, אבל אפשר לראות את התאריך כשהוא כתוב בכתב יד.

דוד טל: כלומר, החומר הודפס אבל הושאר פתוח מועד כניסת התיקונים לתקנות.

דוד טל: נוצר מצב שהתקנות נכנסו לתוקף ואולי אנחנו עלולים לבטל את התוקף הזה, בהנחה שנאשר זאת היום.

דוד טל: יכול להיות שיאמרו לנו שלא מבטלים, אבל בסיום, בתחילה של התקנות הללו, נאמר שכל הדבר הזה יהיה מה-1 בינואר 2007.

דוד טל: יש פה איזושהי סתירה ואני לא יודע איך זה ניתן להיעשות מבחינה משפטית ואני מבקש לקבל הסבר בנושא.

גלעד ארדן: הבעיה שמשרד התחבורה מגיש לכנסת 10 או 20 יום לפני שהתקנות האחרות נכנסות לתוקף, כפי שקרה לו בנושא אחר.

דוד טל: יכול להיות שזה הודפס לפני, אבל מילאו בכתב יד את התאריך רק ב-18 בדצמבר.

דוד טל: אני מבקש לדעת איך זה מסתדר מבחינה משפטית.

אמנון כהן: תאמרו לנו מתי זה נכנס לתוקף ומה אתם רוצים לתקן.

אמנון כהן: לאחר מכן נשמע את מי שלא יכול לחיות עם התקנות האלה, כי אני ביקשתי ממשרד התחבורה לשבת עם כל הגורמים ולהגיע להבנות ולפשרות.

קריאה: ישבנו.

אמנון כהן: אם אין התנגדות, ואם יש צורך, בכוונתי לתקן דברים קטנים.

חוה ראובני: אכן אנחנו רוצים לתקן כאן תוקף רטרואקטיבי לתקנות.

חוה ראובני: התאריך של ה-9 בינואר היה תאריך אקראי כיוון שאלה תקנות שאושרו באוקטובר 2004.

חוה ראובני: יצא שהיום שהן ראו אור ברשומות היה ה-9 בינואר.

חוה ראובני: רצינו לעגל את זה לתאריך עגול ולכן רצינו להזיז את התחולה ל-1 בינואר.

חוה ראובני: קיווינו שנגיע לכנסת לפני התאריך הזה, אבל חיכינו לרגע האחרון כדי לאסוף את כל התיקונים הנדרשים כי תוך כדי ההיערכות – ביקשנו שנתיים לצורך היערכות - לצורך ביצוע תוכניות, שדרוגים, נעשתה הרבה מאוד עבודה.

חוה ראובני: חיכינו לרגע האחרון כדי שנדע מה הבעיות שיש לנו שעדיין דורשות תיקוני חקיקה.

חוה ראובני: חיכינו קרוב מדיי לרגע האחרון.

חוה ראובני: המשנה ליועץ המשפטי לממשלה, יהושע שופמן, אישר שנבקש תוקף רטרואקטיבי לתקנות האלה, אחרי שהבהרנו לו ואנחנו נבהיר גם לחברי הכנסת כמובן אין ברטרואקטיביות של התקנות האלה כדי לפגוע כהוא זה בזכויות של איזשהו נהג או בעל רכב.

חוה ראובני: גם הוספנו הוראת מעבר מיוחדת לגבי אלה שקיבלו רישיונות נהיגה בין ה-1 בינואר ליום שהתקנות האלה יתפרסמו, כדי שגם אותם יראו כמי שקיבלו רישיונות לפני יום התחילה של התקנות ועשינו זאת כדי לוודא שאף אחד לא ייפגע.

חוה ראובני: רצינו ליישר קו.

חוה ראובני: כל הרפורמה הגדולה הזו, כולה נכנסת לתוקף בבת אחת ב-1 בינואר.

דוד טל: היום את יכולה לומר שאתם יודעים הכול והכול כבר בפנים?

חוה ראובני: לא, אני לא רוצה להתחייב לזה.

חוה ראובני: עד עכשיו זה לא עבד בשטח.

חוה ראובני: רק בשבועות אחרונים אנשים התחילו לקבל רישיונות.

חוה ראובני: 3.5 מיליון נהגים, שני מיליון פלוס בעלי רכב, כל אחד יודע את האינטרסים הפרטיים שלו.

חוה ראובני: אנחנו מנסים לחשוב על האינטרסים של כולם, אבל לא תמיד מצליחים.

חוה ראובני: אני בטוחה שיש פינות שלא חשבנו עליהם, אבל אני בני אדם.

חוה ראובני: לכן יש גם תקופת מעבר ארוכה של שנה וחצי שבמהלכה נקבע בתקנות מלפני שנתיים שכל אחד רשאי לנהוג בכל רכב כפי שהיה לפני התקנות, יוכל עוד שנה וחצי, עד סוף יוני 2008.

חוה ראובני: אנחנו מקבלים כל הזמן טלפונים ומכתבים.

חוה ראובני: נאסוף את החומר, נראה אם יש עוד שינויים נדרשים, אם יש בעיות אמיתיות ומוצדקות שאין עליהן מענה, ולפי הצורך אנחנו נחזור לכאן במהלך אותה תקופת מעבר כדי לפתור גם את אלה.

חוה ראובני: עד שהציבור לא יקבל את הרישיונות וכל אחד יראה איך זה משפיע עליו, יכולות להתעורר שאלות שלא חשבנו עליהן.

אמנון כהן: התקופה של שנה וחצי לא מופיעה כרגע.

חוה ראובני: זה בתקנות הקודמות.

אמנון כהן: משנת 2007 יש עוד שנה וחצי.

חוה ראובני: כן, בתקופה זו שתי השיטות חיות במקביל.

אמנון כהן: אלה שמפעילים את התחבורה הציבורית, אלה שעובדים בענף, יכולים לחיות עם הדברים האלו?

חוה ראובני: שתי השיטות חיות במקביל.

חוה ראובני: מי שקיבל רישיון נהיגה לפני התחילה, במשך שנה וחצי, כאילו לא קרה כלום מבחינתו.

חוה ראובני: לא משנה מה כתוב לו ברישיון, מותר לו כל מה שהיה מותר לו קודם.

חוה ראובני: מי שקיבל רישיון אחרי התחילה, מקבל רישיון לפי התקינה האירופית.

חוה ראובני: עשינו מהלך של פרסום לציבור, נעשתה עבודה של הדוברות, ישבנו במשך שעות והשבנו על שאלות גולשים שהגיעו אלינו באינטרנט.

חוה ראובני: בחידושים של רישיונות הרכב בשנה הקרובה נוסיף עוד אינפורמציה בנושא הזה.

חוה ראובני: אנחנו נותנים לאנשים את הזמן.

חוה ראובני: במשך שנה וחצי, מבחינתם לא השתנה כלום.

חוה ראובני: אם מה עומד לקרות אחרי שנה וחצי פוגע בהם, יש להם את הזמן לקבל את ההחלטות מה לעשות עם זה, כולל לבוא אלינו בטענות ולומר שזה לא בסדר כי זה פוגע בהם ואנחנו נשקול.

שוקי שדה: משרד התחבורה בעניין הזה עשה עבודה ממושכת, הקים ועדות פנימיות כאשר ציון מזרחי הוא אחד מיושבי-ראש הוועדות האלה, בדקנו, ישבנו עם הגורמים השותפים ויצאנו לפרסום רחב מאוד הן כאשר השבנו על שאלות ב-Y-NET ועורכת-הדין חוה ראובני הייתה אחת המשיבות.

שוקי שדה: כלומר, הייתה גם מערכת פרסום, גם מערכת של ישיבה, גם מערכת של חשיבה.

דוד טל: כמה אנשים פנו אליכם בנושא הזה?

שוקי שדה: יחסית לאוכלוסייה, לא הרבה וזה בגלל שישבנו עם מערכת של איגודים.

שוקי שדה: אם אני יושב עם איגוד האופנועים, שם יש כמות גדולה, אני יושב אתם ומתאם אתם.

שוקי שדה: כפי שאמרה עורכת-הדין ראובני, בהחלט תוך כדי תנועה של התהליך צפויות לעלות פה ושם נקודות שעדיין אין להן פתרון, ואז נביא זאת שוב לאישור מסודר.

שוקי שדה: כל פעם אנחנו אוספים דברים כדי ללכת לטובת האזרח ובמקביל לראות את מערכת הרישוי והבטיחות מול עינינו.

ציון מזרחי: כאשר באנו לתרגם לשפת המעשה את התקינה האירופאית, חזקה עלינו שהלכנו ובדקנו את הפלחים באוכלוסיית הנהגים המונה 3 וחצי מיליון, וקיבלנו החלטות בהתאם לרוב עליו אנחנו יודעים.

ציון מזרחי: תוך כדי עשייה, גם לפני תקופת המעבר, למדנו על בעיות כמו עם רוכבי האופנועים ונתנו להם פתרון גורף.

ציון מזרחי: דוגמה לפתרון גורף גדול שנתנו היא שעד 31 בדצמבר 2006 יש 14 טון ו-15 טון בישראל, ומאותו תאריך יהיו 3.5 טון ו-12 טון ומעלה.

ציון מזרחי: הפתרון הגורף שנתנו כאן היה שמי שהיה לו ערב התקינה את הדבר הזה, יישאר באמתחתו העניין של 4 טון ו-15 טון.

ציון מזרחי: לא גרענו מהיכולת או מהזכות של האדם לעשות שימוש ברכושו.

לא הבנתי את העניין הזה של 4 טון ו-15 טון.

ציון מזרחי: אני מניח שהרישיון שלך היה 02, פרטי, ואולי יותר.

ציון מזרחי: עד 31 בדצמבר היה רשום ברישיונך 02 והתקנה קבעה שזה רכב למידה עד 4 טון.

ציון מזרחי: מה-1 בינואר זה הופך ל-3.5 טון.

ציון מזרחי: התאמנו את עצמנו לתקינה האירופאית.

ציון מזרחי: ישבנו באתר האינטרנט כי רצינו לשמוע את הציבור, כי רצינו לדעת על הפניות עוד לפני שהחלנו את התקנות בפועל.

ציון מזרחי: שמענו, תיקנו ויישרנו קווים.

ציון מזרחי: ההבדל בין תקינת הרכב לתקינת הנהגים.

ציון מזרחי: רכב, אם נרצה או לא נרצה, זה מנוע, זה ברזלים והוא לא מדבר עם אף אחד, אבל כאשר מדובר בבני אדם, תמיד נופתע.

ציון מזרחי: כפי שהסבירו חבריי, יש תקופת מעבר ארוכה ואני מאמין שאם תהיינה עוד בעיות, נתקן אותן.

ציון מזרחי: הציבור כבר יודע למשל את עניין האופנועים, אני גם מנהל את המחוז הגדול ביותר במדינת ישראל ואני יודע שאנשים באים, מקבלים את השירות בדלפק, ממירים את רישיונם באופנוע מדרגה נמוכה יותר לגבוהה יותר והכול בהתאם לתקנות, בצורה חלקה וזה נרשם במחשב.

ציון מזרחי: השאיפה שלנו היא להסדיר הכול בהתאם לחוק, לארגן את זה מול המחשב מבחינת עבודה.

הסדרת הרישיונות של הנהגים היא באמצעות נוכחות פיזית במשרד הרישוי?

ציון מזרחי: לא.

ציון מזרחי: חידוש שגרתי שמגיע לבית הנהג.

ציון מזרחי: יש פלח של אוכלוסייה שמחזיק רישיון לטיולית, אבל אין יותר רישיון כזה במדינה, בוודאי שלא בתקינה האירופאית, ולכן לאלו נתנו אישור לחמש שנים כדי שימשיכו את חיותם אבל גם נציע להם בצורה מדוורת שיעשו כך וכך ושימירו את רישיונם.

ציון מזרחי: יש להם 5 שנים לעשות זאת ואני חושב שזאת תקופה הוגנת.

הרישיון יוחלף לכלל הציבור?

נהגי טיולית אלה נהגים מקצועיים שזה מקצועם, אבל אני שואלת לגבי כלל הציבור.

האם הרישיון שלכם יוחלף באמצעות הדואר?

ציון מזרחי: כן.

ציון מזרחי: בהחלט כן.

ציון מזרחי: הם יקבלו נייר ואחר כך יקבלו את הרישיון עם התמונה.

ציון מזרחי: אנחנו גם משנים את עיצוב הרישיון עם התמונה ומתאימים אותו לתקינה האירופאית הנהוגה כמעט בכל העולם.

חוה ראובני: התקנות שנמצאות לפנינו מתחלקות לכמה סוגים של תיקונים.

חוה ראובני: חלק נכבד הם תיקונים מאוד טכניים.

חוה ראובני: מאז שעשינו את המהלך של התקינה האירופית וגם תיקון אחד בהמשך לו – בספטמבר 2005 – חלו שינויים בתקנות התעבורה.

חוה ראובני: מי כמו הוועדה הזאת יודעת כמה התקנות האלה דינאמיות וכמה הן משתנות.

חוה ראובני: יש בהן תקנות שעדיין מפנות למספרי התקנות לפי השיטה הישנה, וצריך לעשות התאמת.

חוה ראובני: זה דבר טכני לחלוטין ואין בזה שינוי מהותי.

חוה ראובני: אם פעם רישיון נהיגה דרגה 2 היה בתקנה 178, בתקינה האירופית, המקבילה שלו B היא תקנה 180.

חוה ראובני: בכל מקום שכתוב תקנה 178 צריך להחליף את זה לתקנה 180.

חוה ראובני: דבר נוסף שיש כאן היא הבקשה המהותית שלנו לתחילה רטרואקטיבית וליישר קו על ה-1 בינואר.

חוה ראובני: יש שיפורים בהוראות המעבר.

חוה ראובני: בתקינה האירופית יש שלוש דרגות כאשר מדובר ברישיון נהיגה דרגה B שהמקבילה שלו מצומצמת יותר, רישיון נהיגה דרגה 2, המקבילה שלו מצומצמת יותר, רישיון נהיגה דרגה 3, המקבילה האירופית שלו מצומצמת.

חוה ראובני: קבענו הוראות מעבר מסוימות.

מצומצמת מאיזו בחינה?

חוה ראובני: מבחינת סוג כלי הרכב.

חוה ראובני: הטון או ההספק באופנועים.

חוה ראובני: זה תופס פחות כלי רכב.

אמנון כהן: מי שיש לו רישיון ל-4 טון, יהיה עכשיו 3.5?

אמנון כהן: כל סוג רכב פרטי קטן, יהיה אפשר לנהוג בו עד 3.5.

חוה ראובני: כן.

דוד טל: אין משהו בין 3.5 ל-4?

חוה ראובני: יש.

חוה ראובני: יחסית זו קבוצה מצומצמת.

אמנון כהן: זה יצריך את אותו אזרח להוציא רישיון אחר?

חוה ראובני: לא, לשם כך קבענו את הוראות המעבר.

אמנון כהן: אני רוצה לחדד את השאלה.

אמנון כהן: יש לי עכשיו 4 טון, בתקנות האלה זה הופך להיות 3.5 טון.

אמנון כהן: עוד חמש שנים אני רוצה לקנות רכב עד 4 טון, אבל אתם תאמרו לי שאני לא יכול כי יש לי 3.5 טון.

חוה ראובני: בשוק הישראלי יש יחסית כלי רכב מעטים שנמצאים בטווח בין 3.5 ל-4 טון.

אמנון כהן: אני אצטרך להוציא עוד רישיון?

חוה ראובני: לא.

חוה ראובני: התקנות שמונחות כאן באות לומר שכל מי שהיה לו רישיון דרגה 02 לפני יום התחילה, יוכל להמשיך לנהוג עד 120 ברכב שמשקלו הכולל עד 4 טון.

אמנון כהן: השוטר שיתפוס אותי ידע על כך?

שוקי שדה: יהיה כתוב שאתה יכול לנהוג עד 4 טון.

גלעד ארדן: אם כך, מה הואילו חכמים בתקנתם?

גלעד ארדן: אם בכל מקרה אפשר להמשיך לנהוג כך?

חוה ראובני: כשהבן שלי יוציא רישיון בעוד שנתיים, הוא יקבל רישיון ל-3.5 טון.

שוקי שדה: העיקרון המוביל בעניין הזה שיש מספר רב של אנשים בעלי רישיון עם 02 ו-03, ואני כרגע לא נכנס ל-03 כי גם ב-03 יש הורדה מ-15 טון ל-12 טון, נתנו לכל האוכלוסייה, עד תאריך תחילת התקנות, שכולם בהיתר במדינת ישראל יוכלו לנהוג עד 4 טון כמו שהיה עד היום.

שוקי שדה: אדם שרוצה להוציא רישיון חדש, זה יהיה 3.5 טון ללא ההערה עד 4 טון.

חוה ראובני: אנחנו מנסים לאזן בין הרצון לשנות אבל לא לפגוע בציבור.

חוה ראובני: אנחנו מארגנים מחדש, בלי לשנות את התוכן, את רישיונות הנהיגה לאוטובוס זעיר.

חוה ראובני: התקנות הקיימות בדרגה D1 הן בשתי תצורות, תצורה ציבורית ותצורה פרטית, כך התקנו את התקנות כשירדנו לפרוט את זה לרמת המעשה וראינו שזה בעייתי.

חוה ראובני: החלטנו לכן שנפצל אותן ונקרא להן בשמות שונים, ואז לפי המוצע יהיה לנו דרגה D1 שתיוחד להסעת נוסעים, שזה שקול נגד רישיון הנהיגה למונית היום, שזה שווה ערך ל-5 שהוא טיפה יותר רחב כי מספר הנוסעים וכמות הטון עלתה.

חוה ראובני: יהיה לנו רישיון מדרגה D2 שהוא מיוחד לאנשים שקיבלו - לאיזושהי תקופה היתר לפי תקנה שכבר בוטלה - היתר לנהיגת אוטובוס זעיר ציבורי.

חוה ראובני: זה היתר שניתן על פי תקנה שהייתה בתוקף למשך כחמש שנים.

חוה ראובני: כאמור, כל ההיתרים האלה יתורגמו לדרגת D2.

חוה ראובני: תהיה לנו דרגה D3 שזה ההיתר שקיים היום לנהיגת אוטובוס זעיר פרטי, מה שנקרא רישיון של משפחות ברוכות ילדים.

חוה ראובני: זה מאפשר להסיע באוטובוסים זעירים פרטיים עד 15 – לפי ההצעה שלנו 16 – נוסעים, אבל לא בשכר.

חוה ראובני: זה ארגון פנימי מחודש ואנחנו עושים זאת מבלי לשנות ומבלי לפגוע בזכויות הצמודות.

חוה ראובני: עד עכשיו קראנו לזה היתר אוטובוס זעיר פרטי, מחר נקרא לזה D3.

דוד טל: זה שאנחנו מתאימים את עצמנו לתקינה האירופית, מה זה נותן לנו?

חוה ראובני: בתחום הרכב זה לווה באפשרות לקנות מוצרי מדף בחוץ לארץ ולא להתקין כלי רכב לתקינה ייחודית ישראלית, דבר שגורם להוזלה.

חוה ראובני: התקנות בדבר אימוץ התקינה האירופית כללו שינויים של מידות, משקולות ועומסים.

דוד טל: מה זה תורם ביום יום למדינה, לאזרח הפשוט?

יורם מרציאנו: אני הייתי רוצה לדעת מי עוד עומד להרוויח מזה במדינה.

יורם מרציאנו: מה זה תורם?

יורם מרציאנו: למי זה תורם?

יורם מרציאנו: למה נכנסנו לכל המהלך ההזוי הזה?

אמנון כהן: זה בא כדי שנוכל לנהוג עם הרישיון שלנו ברוב ארצות העולם.

אמנון כהן: יכול להיות שהרישיון שלנו גם ישמש כתעודת זהות.

חוה ראובני: אם זה יהיה אחיד וזהה למקובל בעולם, כולל הסימנים וכולל השמות, זה ישפר את האפשרות ויגדיל את הסיכוי שישראלים יוכלו לנהוג בחוץ לארץ עם הרישיונות הישראליים שלהם ולא להיתקל בקשיים עליהם אנחנו שומעים על הזמן.

חוה ראובני: ברכב הפרטי, לא הייתי אומרת שיש לזה משמעות בטיחותית, אבל ברכב הכבד, אני חושבת שכן.

חוה ראובני: מבחינתנו הנהג המקצועי עם ההכשרה המקצועית, עם הבדיקות הרפואיות היסודיות וכולי, זה נהג הרכב הכבד.

חוה ראובני: אם עד עכשיו החלנו את זה רק על נהגי משאיות מ-15 טון ומעלה, אנחנו מרחיבים את מעגל המשאיות שיזכו לנהגים ברמת ההכשרה והמיון הטובה יותר והחל מ-12 טון כבר יהיו לנו את נהגי המשא הכבד שעברו בדיקה במכון הרפואי לפני שקיבלו רישיון, שעברו קורס עיוני, שהתחילו בנהיגה הזאת רק אחרי שצברו ניסיון ברכב קל יותר.

חוה ראובני: מונחת בפני הוועדה הצעת חוק אחרי קריאה ראשונה, שאותם נהגים גם יעברו תקופת התנסות וינהגו עם נהגים ותיקים יותר.

חוה ראובני: היום זה אמור על 15 טון ומעלה, אבל עם התקינה האירופית זה יחול מ-12 טון.

חוה ראובני: אנחנו חושבים שיש לזה גם משמעות בטיחותית.

גלעד ארדן: לא הסברת לגבי האופנועים.

חוה ראובני: אנחנו מציעים שינוי לגבי האופנועים.

חוה ראובני: בזמנו נוסח התקנות לגבי האופנועים נעשה על דעת מועדון האופנועים ואני מניחה שיש חברי כנסת שזוכרים את הדיון שהתקיים כאן לפני כשנתיים וחצי.

חוה ראובני: מועדון האופנועים הסכימו ולא הייתה שום התנגדות מצידם לנוסח התקנות.

חוה ראובני: היום אנחנו שומעים הרבה מאוד תלונות בנושא הזה והדבר היחידי שאנחנו מציעים זה היתרים למי שהצענו במקור.

חוה ראובני: התקנות היום קיימת הוראה שמי שרשום על שמו אופנוע שנמצא בטווח של עד 500 סמ"ק אבל עובר את ה-33 כוח סוס, לפי השיטה הישנה הוא היה בדרגה ב', אבל לפי השיטה החדשה הוא יהיה בדרגה א'.

יורם מרציאנו: על פי מה הוא הולך לעשות מחר ביטוח אם את משנה לו את הדירוג?

חוה ראובני: הביטוח הוא לפי הרכב ולא לפי הנהיגה.

חוה ראובני: הרכב לא משתנה.

חוה ראובני: אנחנו באים לכאן עם הצעה שכל מי שבבעלותו אופנוע שהוא מעל 33 כוח סוס אבל מתחת ל-500 סמ"ק, אופנוע מן הסוג שעבר לדרגה גבוהה יותר, אנחנו ניתן לו דרגה A כיוון שהוא כבר צבר ניסיון וידע בנהיגה באופנוע.

חוה ראובני: זו הרמה הכי גבוהה.

גלעד ארדן: אם יש בבעלותו חודש את האופנוע?

שוקי שדה: גם.

גלעד ארדן: מה עם ה-50 וה-25?

שוקי שדה: זה אוטומטי.

חוה ראובני: זה אוטומטי וזה כבר קיים בתקנות.

אמנון כהן: אני מבקש שניכנס לקריאת התקנות ומי שירצה יוכל להעיר את הערותיו.

ניר ימין: ביקשתי מעורכת-הדין ראובני להסביר לחברי הוועדה למה מופיעים קבצים של תקנות, כי על פניו נכנסו התקנות לתוקף של תיקון מספר 6 ב-9 בינואר ואפשר היה לתקן את התקנות העיקריות.

חוה ראובני: בזמנו, עת הכנו את התקנות והן הוגשו לכנסת ממש ברגע האחרון, ביקשתי אבל לא הסתייע לדון בזה לפני ה-1 בינואר.

חוה ראובני: אני מודה כאן קבל עם ועדה שהגשנו את זה ברגע האחרון.

חוה ראובני: בעת שערכנו את זה, תיקון מספר 3 עוד לא נכנס לתוקף וממילא התיקונים בתיקון 3 היו חייבים להיות בו ולא בתקנות העיקריות.

חוה ראובני: בהתייעצות עם המחלקה לחקיקת משנה במשרד המשפטים, ברגע שהתברר שאנחנו דנים אחרי ה-9 בינואר, החלטנו להשאיר את זה כך ולא להפוך את זה לתיקון אחד של התקנות העיקריות וזאת כדי לא לבלבל ובגלל הרטרואקטיביות.

חוה ראובני: כיוון שאנחנו מחילים על זה תוקף רטרואקטיבי לפי המוצע, הוועדה כמובן ריבונית להחליט אם היא מסכימה או לא מסכימה, רצינו להפוך את זה למקשה אחת של כל התיקונים בבת אחת.

חוה ראובני: זו הסיבה שזה נשאר מפוצל.

חוה ראובני: תקנות התעבורה (תיקון), התשס"ז-2006

חוה ראובני: 1.

חוה ראובני: תיקון תקנה 1 בתקנה 1 לתקנות התעבורה, התשכ"א-1961 (להלן – התקנות) – (1) בפסקה (1) להגדרת "אוטובוס זעיר", במקום "חמישה עשר נוסעים" יבוא "ששה עשר נוסעים".

חוה ראובני: (2) במקום פסקה (3) יבוא: "(3) משקלו הכולל המותר אינו עולה על 5,000 קילוגרם".

חוה ראובני: הגדרת אוטובוס זעיר היום, לפני התקינה האירופית, היא עד 15 נוסעים ועד 4 טון, ואנחנו מיישרים אותו עם רכב מסוג M-2 לפי התקינה האירופית שזה עד 16 נוסעים ועד 5 טון.

חוה ראובני: זאת הגדלה קלה של סוג הרכב.

דוד טל: נהג כזה יקבל הכשרה מיוחדת מעבר למה שהיה עד היום?

דוד טל: יהיה מחויב בקריטריונים אחרים מעבר למה שהיה עד היום?

חוה ראובני: לא.

חוה ראובני: כל מי שהיה רשאי לנהוג אוטובוס זעיר קודם, יהיה רשאי לנהוג גם את האוטובוס הזעיר הקצת יותר גדול.

חוה ראובני: הוא קיבל הכשרה להסעת נוסעים, הוא כבר מוסמך לנהוג ברכב גדול ואנחנו משנים קצת.

שוקי שדה: ב-D3 אנחנו עושים גם מבחן שליטה.

שוקי שדה: זה נמצא בתקנות שלנו.

דוד טל: D2 מוגבל להסיע עד 16 נוסעים?

שוקי שדה: זה רכב שבו יותר מ-8 נוסעים נוסף על מושב הנהג.

חוה ראובני: M-2 יכול להיות יותר, אבל אוטובוס זעיר יכול להיות עד 16 נוסעים.

חוה ראובני: הרישיון יהיה ל-16 נוסעים.

דוד טל: אדם עם רישיון של מונית יכול לנהוג רכב כזה?

חוה ראובני: כן.

אמנון כהן: יש הערות לסעיף הזה?

אבינועם טלבי: D2 הוא רישיון לנהיגת אוטובוס זעיר, אבל אין רישיון כזה.

אבינועם טלבי: אם הבן שלי רוצה היום להוציא רישיון מדרגה D2, אין דבר כזה.

חוה ראובני: נכון.

אבינועם טלבי: זאת אומרת, D2 נגמר ונעלם.

חוה ראובני: נכון.

אבינועם טלבי: למעשה עושים תקנות חדשות, מגדירים D2 שהולך למות עם הזמן.

אבינועם טלבי: המשמעות היא שאין יותר D2.

אבינועם טלבי: D2 הוא רישיון נהיגה לאוטובוס ציבורי זעיר שמכיל עד 16 נוסעים.

אבינועם טלבי: אם אני היום רוצה לעשות רישיון D2, אני לא יכול כי אין דבר כזה.

יורם מרציאנו: אני מבקש לשאול שאלת הבהרה.

יורם מרציאנו: לצערי יש לנו ישיבות ועדה בשעות מקבילות ואנחנו צריכים להתחלק.

יורם מרציאנו: לכן אני אצטרך להיפרד מהוועדה לטובת ועדות אחרות.

יורם מרציאנו: עכשיו כאשר יש רישיון לרכב פרטי, אפשר להוציא רישיון לאוטובוס, אבל אני מבין שבעקבות התקנה החדשה אתם מתכוונים שקודם כל יוציאו רישיון על משאית ואז יחכה.

חוה ראובני: אני כבר מודיעה שאנחנו חוזרים בנו מההצעה הזאת.

חוה ראובני: אני רוצה להשיב לשאלתו של מר טלבי.

חוה ראובני: אני חושבת שהוא יודע את התשובה, אבל הוא רוצה שכל הוועדה תשמע אותה.

חוה ראובני: לצורך התשובה, אני צריכה ללכת להיסטוריה.

חוה ראובני: עד אמצע שנת 2000 נהיגה באוטובוס זעיר ציבורי או פרטי הייתה עם דרגה 2 או 3.

חוה ראובני: משמעות הדבר היא שאנשים עשו הסעה בשכר של עד 15 נוסעים עם רישיון נהיגה פרטי לחלוטין.

חוה ראובני: כדי להסיע אדם אחד במונית היה צריך להיות בן 21, היה צריך להביא תעודת יושר, היה צריך אישור מהמכון הרפואי לבטיחות בדרכים, היה צריך לעבור קורס, אבל כדי לנהוג באוטובוס זעיר ולהסיע בו נניח שמונה נוסעים, כל מה שהיה צריך לעשות זה רישיון נהיגה פרטי.

חוה ראובני: אתמול הוצאתי רישיון נהיגה לרכב פרטי, אני בת 17, יש לי הרשעות פליליות מכאן ועד חדשה, אני רואה בעין אחת, אני מסיעה בשכר שמונה נוסעים.

חוה ראובני: זה היה המצב עד שנת 2000.

חוה ראובני: בשנת 2000 אימצה ועדת הכלכלה את עמדתנו שזה לא הגיוני ולא מתקבל על הדעת וקבעה תקנות לפיהן נהיגה באוטובוס זעיר ציבורי תהיה עם רישיון נהיגה למונית.

חוה ראובני: זו הסעה בשכר ואנחנו רוצים את כל הסטנדרטים של הסעה בשכר גם לאוטובוס זעיר.

חוה ראובני: נשאלה שאלה לגבי דור המדבר.

חוה ראובני: נמצאים מאות אלפי אנשים שיש להם דרגה 2 או דרגה 3 והם מתפרנסים מנהיגה באוטובוס זעיר ציבורי ואולי הם לא כשירים להוציא רישיון נהיגה למונית.

חוה ראובני: אם נעשה את התקנות גורפות, הם יאבדו את מטה לחמם.

חוה ראובני: לפיכך, יחד עם התקנות שהעבירו את האוטובוס הזעיר הציבורי לרישיון נהיגה דרגה 5, קבענו הוראת מעבר ואמרנו שכל מי שהייתה לו דרגה 2 או 3 לפני תחילת אותן תקנות, יוכל לקבל היתר לאוטובוס זעיר ציבורי.

חוה ראובני: ילך, יעשה קורס, אחר כך הוסיפו לזה גם בדיקה רפואית כי גילינו שרבים מהנהגים הגיעו למשרדי הרישוי לקבל את ההיתרים והם פיסחים, עיוורים, צולעים, ולכן הוספנו לזה גם בדיקות רפואיות ולאחר מכן הם יקבלו היתר.

חוה ראובני: זו הייתה הוראת מעבר.

חוה ראובני: הוועדה אישרה לפני שנה וחצי לסגור את הוראת המעבר הזאת, מתוך הנחה שכל מי שבאמת התפרנס לפני התקנות הישנות, כבר הספיק לעשות הסבה, ומי שלא, כנראה אין לו עניין בזה.

אמנון כהן: זאת אומרת, נהגים חדשים כאלה לא יהיו.

חוה ראובני: סגרנו את הוראת המעבר הזאת לפני שנה וחצי.

אמנון כהן: היום כדי לנהוג במיניבוס הזה, איזה רישיון צריך להיות לנהג?

חוה ראובני: מונית.

חוה ראובני: D1.

קריאה: אם הוא נהג חדש.

אמנון כהן: זה טוב לאזרחים.

חוה ראובני: דרגה D2 היא בסך הכול תרגום של ההיתר שהיה.

אמנון כהן: אנחנו מצביעים על סעיף 1.

אמנון כהן: מי בעד?

אמנון כהן: סעיף 1 – אושר

חוה ראובני: 2.

חוה ראובני: תיקון תקנה 120 (ג) בתקנה 120(ג) לתקנות העיקריות, במקום "תקנה 176 או 176א", יבוא "תקנה 176 או 177".

חוה ראובני: תקנה 120(ג), עניינה רוכבים על אופנועים.

חוה ראובני: זה לא מהותי אלא רק תיקון המספרים.

אמנון כהן: מי בעד?

אמנון כהן: סעיף 2 – אושר

חוה ראובני: 3.

חוה ראובני: תיקון תקנה 190 בתקנה 190 לתקנות העיקריות, פסקה (1) – תימחק.

חוה ראובני: אלה התנאים לקבלת היתר לאוטובוס זעיר פרטי, מה שמכונה היתרים של משפחות ברוכות ילדים.

חוה ראובני: האוטובוס הזעיר הפרטי יהפוך להיות דרגה D3 ובסט השני של התקנות, התנאים שהיום נמצאים ב-191, יעברו לשם.

חוה ראובני: הם יופיעו במקום אחר כי כאן הן מיותרות.

חוה ראובני: עד היום, אם רצית להסיע עד שמונה נוסעים, היית צריך שיהיה לך רישיון 02.

חוה ראובני: אם רצית להסיע יותר משמונה נוסעים, היית מוציא היתר לאוטובוס זעיר פרטי.

חוה ראובני: לפי התקינה האירופית לא יקראו לזה יותר דרגה 2 פלוס היתר, אלא יקראו לזה D3 ותהיה אפשרות להסיע עד 16 נוסעים.

אליהו גבאי: מה קורה עם נהגים חדשים?

חוה ראובני: הם יוכלו להוציא רישיון D3.

חוה ראובני: כל אחד יכול לבוא ולהוציא רישיון כזה.

חוה ראובני: מי שיבוא ויעמוד בתנאים, יוכל לעשות את.

אליהו גבאי: D2 הוא רישיון למונית ולאוטובוס זעיר.

חוה ראובני: D2 הוא רישיון לאוטובוס זעיר ציבורי, D3 הוא רישיון לאוטובוס זעיר פרטי וזה רכב שאסור לעשות בו הסעות בשכר.

חוה ראובני: זה היתר ייחודי למדינת ישראל.

חוה ראובני: לא חלים עליו החוקים שחלים על הנוהג ברכב ציבורי.

חוה ראובני: הוא לא צריך רישיון הסעה, הוא לא צריך משרד הסעות ואסור לו לעשות הסעות בשכר.

חוה ראובני: זה יותר ייחודי למדינת ישראל, וזה נועד לתת מענה למשפחות גדולות.

אליהו גבאי: מה גיל הנהג?

חוה ראובני: התנאי זה גיל 21, אם אני זוכרת נכון, וחמש שנות ותק.

אליהו גבאי: אם זה כך, הוא צריך להוציא רישיון נהיגה בגיל 17.

חוה ראובני: מי שרוצה D3, להסיע 15 נוסעים, ממנו אנחנו מבקשים גיל, ותק בנהיגה, אנחנו שולחים אותו לקורס.

חוה ראובני: זה הרבה יותר כבד.

יהודה דורון: ציבור גדול של נכים נוהג ב-ואנים.

יהודה דורון: זה הרכב היחידי אתו יכולים הנכים האלה לנוע.

יהודה דורון: יש ואנים שמשקלם עובר 4 טון.

יהודה דורון: מדובר בנכים שזקוקים לאלונקה שתהיה בתוך המכונית.

יהודה דורון: עד היום הם היו זקוקים לרישיון פרטי, והשאלה אם יש לנו כאן תשובה למצב הזה ושלא ייווצר מצב שיהיו נכים שיצטרכו לעשות רישיון שונה.

חוה ראובני: ישבנו עם ארגוני הנכים.

חוה ראובני: אנחנו מודעים לזה.

אמנון כהן: התנאים לגבי הנהגים הישנים צריכים לחול גם על הנהגים החדשים.

חוה ראובני: ישבנו עם ארגוני הנכים שהפנו את תשומת לבנו לבעיה הזאת.

חוה ראובני: כמו שאמרתי קודם, לא הצלחנו לחשוב על כל דבר מראש.

חוה ראובני: הצענו להם הצעות מסוימות שלא היו מקובלות עליהן.

חוה ראובני: ישבנו וחשבנו עוד פעם וגיבשנו מתכונת לתשובה.

שוקי שדה: זה לא מופיע כאן כי הדברים עוד לא סוכמו.

אמנון כהן: אין פגיעה בנכים?

שוקי שדה: בנכים אנחנו לא נוגעים.

חוה ראובני: עם הנכים, גם החדשים, לא תהיה בעיה.

אמנון כהן: הרישיון שיקבל הנכה אחרי התקנות האלה יהיה עד 3.5 טון.

אמנון כהן: אם זה כך, הוא הופך לעבריין.

חוה ראובני: לגבי הוותיקים, כמו שאמרנו, יש תקופת מעבר של שנה וחצי.

חוה ראובני: לגבי כל הנכים שכבר יש להם רישיונות נהיגה, הרי שבשנה וחצי הראשונות יש להם את תקופת המעבר ואחר-כך, לפי ההצעה שלנו, בכל מקרה הם יקבלו היתר.

חוה ראובני: לגבי הנכים החדשים, אלה שיוציאו רישיונות נהיגה אחרי תחילת התקנות האלה, כיוון שכל הרכבים האלה מאובזרים במנגנונים מיוחדים, זה לא טסט רגיל, כי הם עוברים הכשרה וטסט על הרכב המסוים והמאובזר הזה, אין לנו שום בעיה.

חוה ראובני: כל אחד כזה שהמכון הרפואי יאמר שזה הרכב שהוא צריך והוא יעבור את הטסט, יקבל היתר לנהוג בו.

חוה ראובני: הבעיה הנוספת שעוררו בפנינו ארגוני הנכים היו בני המשפחה של הנכים.

חוה ראובני: הרכב המשפחתי שיש להם הוא ואן, אבל הבן שהיום הוא בן 15, בעוד שנתיים יוציא רישיון והוא כבר יקבל רישיון של 3.5 ולא יוכל לנהוג.

חוה ראובני: אנחנו גיבשנו איזושהי מתכונת להצעה כדי לפתור את הבעיות האלה.

יואל בקר: מה תעשה אשתי?

יואל בקר: ההיתר הוא עבורי.

חוה ראובני: כל מי שהיה לו רישיון נהיגה עד תחילת התקינה האירופית, ממילא יוכל עד 120 לנהוג 4 טון, הבעיה היא עם אנשים שמוציאים רישיון נהיגה אחרי התקנות האלה.

חוה ראובני: אם לאשתך היה בדצמבר רישיון, עד 120 היא יכולה לנהוג 4 טון.

יואל בקר: אם יתפוס אותה שוטר, הוא לא יאמר לה כלום?

חוה ראובני: נכון.

חוה ראובני: לגבי הילדים של הנכים, אנחנו לא רוצים לתת באופן גורף 4 טון, אבל הייתה לנו מחשבה שאחרי שאותו ילד יצבור שנה של ניסיון בנהיגה ויעשה מבחן שליטה על הרכב הזה, שיראה שהוא באמת שולט בו כי ברכב הזה יש כל מיני מנגנונים ואביזרים מיוחדים, לתת גם לו.

חוה ראובני: זה עוד לא סגור ועוד לא סיכמנו את זה.

חוה ראובני: זו ההצעה שיש בדעתנו להביא לארגוני הנכים אחרי שהם הפנו את תשומות ליבנו וההצעות המקוריות שלנו לא מקובלות עליהם.

אמנון כהן: עד שנה וחצי תקופת המעבר, תסיימו את העבודה?

חוה ראובני: בוודאי.

חוה ראובני: אנחנו נחזור לכנסת עם הצעות שנתאם מראש ונביא אותן בהסכמה עם ארגוני הנכים.

יהודה דורון: את אומרת שתכשירו את הילדים בגלל המנגנונים שקיימים ברכב.

יהודה דורון: הרכב הוא רכב רגיל.

יהודה דורון: ברגע שהנכה נוהג, יש כפתורים שהוא מפעיל.

יהודה דורון: אם ברכב נוהג אדם בריא, הרכב הוא רכב רגיל לחלוטין.

יהודה דורון: לא צריך להעמיד קשיים ולתת הכשרה שיקשו על הילדים שלנו.

אמנון כהן: אמרו שהנושא הזה לא סגור.

חוה ראובני: אנחנו נעשה את הדברים בהסכמה.

אמנון כהן: יש לכם שנה וחצי תקופת מעבר ובתקופה הזו תוכלו לשבת ולגבש את הדברים.

אמנון כהן: כרגע זה לא נוגע לכם.

אמנון כהן: אם יהיו בעיות, יש לך כתובת ואתה יודע לאן לבוא.

אמנון כהן: מי בעד אישור סעיף 3?

אמנון כהן: סעיף 3 – אושר

חוה ראובני: 4.

חוה ראובני: תיקון תקנה 190א בתקנה 190א(א) לתקנות העיקריות – (1) בפסקה (1), בטור ב', במקום "תקנה 178", יבוא "תקנה 180".

חוה ראובני: (2) בפסקה (2), בטור ב', במקום "תקנה 179", יבוא "תקנה 181".

חוה ראובני: (3) בפסקה (3), בטור ב', במקום "תקנה 179א", יבוא "תקנה 182".

חוה ראובני: (4) בפסקה (4), בטור ב', במקום "תקנה 179", יבוא "תקנה 181".

חוה ראובני: זה לא מהותי אלא הפניות לתקנות.

חוה ראובני: אין כאן שום שינוי מהותי.

אמנון כהן: מי בעד אישור סעיף 4?

אמנון כהן: סעיף 4 – אושר אני שואל את רב-פקד לוינגר, בעקבות שינוי התקנות והמעבר מ-4 ל-3.5 טון, איך תהיה האכיפה?

אמנון כהן: אולי השוטר שעוצר את הנהג לא יוכל לדעת בדיוק את החוקים.

רוני לוינגר: אני אומר מילה על היערכות אגף התנועה.

רוני לוינגר: אנחנו היינו שותפים מלאים להכנות ובוועדות עם משרד התחבורה.

רוני לוינגר: במשך השנתיים האחרונות הנציגים שלנו היו שותפים לכל הדיונים, למרבית ההחלטות ואנחנו עובדים עם משרד התחבורה בקשר צמוד וכמעט יום יומי בנושא הזה.

רוני לוינגר: אנחנו הכנו הנחיה ומצגת שהופצה לכלל השוטרים.

רוני לוינגר: היא מופיעה באינטרנט הפנימי שלנו.

רוני לוינגר: אני בעצמי נתתי הרצאות והנחיות למפקדים שמעבירים אותן הלאה לכל הפקודים.

רוני לוינגר: לגבי הנהגים הוותיקים, אלה שהוציאו רישיון קודם לתקנות, אין לנו בעיה כי במרבית המקרים מותר להם להמשיך לנהוג בישראל או עד 4 טון או עד 15 טון, לפי הקיים.

רוני לוינגר: לגבי הנהגים החדשים, אלה שמוציאים את הרישיון אחרי ה-9 או ה-1 בינואר.

רוני לוינגר: אנחנו הוצאנו הנחיה שאומרת לא לאכוף אותה.

רוני לוינגר: עד להודעה חדשה אנחנו סבורים שיכולות להיווצר בעיות, אי-התאמות ואיזה מורה לנהיגה באיזשהו מקום אולי הטעה את התלמיד שלו כי לא ידע.

רוני לוינגר: בכל-זאת באנו לקראת המערכת ואמרנו שעד להודעה חדשה, עד שנהיה בטוחים שהנושא הזה הוטמע בציבור, גם לגבי הנהגים החדשים, לא לתת דוחות אלא להסתפק בהסברה, הבהרה, אזהרה בעל-פה.

רוני לוינגר: בשלב הזה, זאת ההנחיה.

דוד טל: זאת אומרת, כל שוטר תנועה ידע את זה.

רוני לוינגר: הוא כבר יודע.

רוני לוינגר: ההנחיה הופצה אצלנו.

חוה ראובני: סעיף 5, גם הוא תיקון טכני.

חוה ראובני: 5.

חוה ראובני: תיקון תקנה 216 בתקנה 216(א)(1)(ג) לתקנות העיקריות, במקום "לפי תקנות 176 עד 179"" יבוא "לפי תקנות 176 עד 181".

אמנון כהן: מי בעד אישור סעיף 5?

אמנון כהן: סעיף 5 – אושר

חוה ראובני: 6.

חוה ראובני: תחילה.

חוה ראובני: תחילתן של תקנות אלה ביום י"א בטבת התשס"ז (1 בינואר 2007().

אמנון כהן: נציגות משרד המשפטים, אין לנו בעיה בגלל הרטרואקטיביות?

דנה נויפלד: למיטב ידיעתי והבנתי הנושא עבר אצל המשנה ליועץ המשפטי לממשלה, יהושע שופמן, כל העובדות הרלוונטיות הוצגו בפניו והוא אישר את הרטרואקטיביות.

אמנון כהן: מי בעד אישור סעיף 6?

אמנון כהן: סעיף 6 – אושר תקנות התעבורה (תיקון), התשס"ז-2006 - אושרו תקנות התעבורה (תיקון מס' 3), התשס"ה-2005 (תיקון), התשס"ז-2007

חוה ראובני: 1.

חוה ראובני: תיקון תקנה 1 בתקנה 1(1) לתקנות התעבורה (תיקון מס' 3), התשס"ה-2005 (להלן – התקנות המתקנות), המילים "אוטובוס זעיר" – יימחקו.

חוה ראובני: זה בא כהשלמה ובהתאמה לשינוי שקראנו קודם.

אמנון כהן: יש הערות?

אמנון כהן: מי בעד אישור סעיף 1?

אמנון כהן: סעיף 1 – אושר

חוה ראובני: 2.

חוה ראובני: תיקון תקנה 11 בתקנה 11 לתקנות המתקנות – (1) בתקנה 179(2) לתקנות העיקריות, במקום "14,000 ק"ג" יבוא "12,000 ק"ג".

חוה ראובני: (2) בתקנה 180(א)(1) לתקנות העיקריות, במקום "לפי רישיונו", יבוא "בו".

חוה ראובני: (3) בתקנה 181(4) לתקנות העיקריות, במקום 14,999 ק"ג" יבוא "12,000 ק"ג".

חוה ראובני: (4) בתקנה 182(3) לתקנות העיקריות, במקום 14,999 ק"ג", יבוא "12,000 ק"ג".

חוה ראובני: (5) אחרי תקנה 183 לתקנות העיקריות יבוא: "183א.

חוה ראובני: רישיון נהיגה דרגה D2 רישיון נהיגה דרגה D2 הוא רישיון לנהוג באוטובוס זעיר וברכב כאמור בתקנה 180.

חוה ראובני: 183ב.

חוה ראובני: רישיון נהיגה דרגה D3 רישיון נהיגה דרגה D3 הוא רישיון לנהוג ברכב כאמור בתקנה 184(א)(1) ו-(3), ובאוטובוס זעיר פרטי".

חוה ראובני: ברגע שאומרים אוטובוס זעיר, זה כולל את כל האוטובוסים הזעירים, גם הפרטיים.

חוה ראובני: מי שרשאי לנהוג אוטובוס זעיר ציבורי, בוודאי שהוא רשאי לנהוג גם באוטובוס זעיר פרטי.

חוה ראובני: (6) בתקנה 184 לתקנות העיקריות – (א) בתקנת משנה (א), הקטע החל במילים "ברכב מנועי" עד המילים "למעט הנהג", תסומן (1) ואחריו יבוא: "(2) במונית, ברכב סיור ובאוטובוס זעיר.

חוה ראובני: (3) ברכב כאמור בתקנה 180".

חוה ראובני: (ב) תקנת משנה (ב) – בטלה.

חוה ראובני: פסקאות (1), (3) ו-(4) – וכרגע אני מדלגת על פסקה (2) – עניינן משותף והוא המשקל הכולל של מכונה ניידת אופנית.

חוה ראובני: הוועדה אישרה – סמוך אחרי התקינה האירופית – שינויים לעניין תקנות רישיונות נהיגה לנהיגה במכונות ניידות.

חוה ראובני: מכונות ניידות זה מחפרים, מחפרונים, מלגזות.

חוה ראובני: כאן אנחנו מבקשים שינוי מהותי.

אמנון כהן: כדי להתאים את זה לתקינה.

אמנון כהן: יש גופים שיש להם את המכונות האלה ומדובר בגופים מסחריים.

חוה ראובני: עד התקנות הקודמות שהכנסת אישרה לפני שנתיים כל המכונות הניידות, חלקן מפלצות ענקיות מבחינת המשקל שלהן, רישיון הנהיגה היה דרגה 1 והדרישות היו אפסיות.

חוה ראובני: כלי הרכב האלה גם נעים בכבישים.

חוה ראובני: אנחנו באנו לוועדה וביקשנו לערוך שינוי.

חוה ראובני: אמרנו שבמכונות ניידות זחליות, אלה שיש להם גלגלי זחל, שרשראות, אין לנו עם זה בעיה, אבל ככל שהמכונות הניידות האלה נעות על גלגלים, זה צריך ללכת גם במכונות הניידות, כמו במשאיות, לפי המשקל הכולל.

חוה ראובני: רצינו לדרג את זה במשקל.

חוה ראובני: הוועדה ערכה שינויים במשקל לעומת מה שביקשנו בזמנו, ואנחנו רוצים לעשות ניסיון נוסף ולשכנע את הוועדה שהמשקל יהיה אחר.

אמנון כהן: אני מוכן להשתכנע אבל אני לא יכול להשליך זאת על גופים שכתוצאה מזה הם יכולים להיפגע.

למשל החקלאים ורשויות מקומיות שמשתמשות ברכב כזה.

אמנון כהן: אני לא יכול לדעת את התגובות שלהם.

אמנון כהן: אם הייתם אומרים לי שישבתם עם נציגי החקלאים, זה משהו אחר.

שוקי שדה: לא, לא ישבנו אתם.

אמנון כהן: אם ישבתם עם איגוד התעשיינים שמייצגים את התעשיות שמשתמשות במכונות הללו, הייתי יכול להיות רגוע לגבי ההחלטה.

אמנון כהן: זה עניין מהותי ואני לא יודע מה תהיה ההשלכה.

אמנון כהן: יכול להיות שכתוצאה מכך, אותו גוף לא יוכל להשתמש במכונות שלו.

אדוני היושב-ראש, אם יורשה לי להציע, שהוועדה תחליט לאשר את הסעיפים האלה בתקנות, אבל שמכתב האישור יצא רק בתום שלושה שבועות, במהלכם יבואו נציגי משרד התחבורה בדברים עם הנציגים של הרשויות המקומיות והחקלאים.

והיה וזה מקובל עליהם, יישאר האישור ויישלח בעוד שלושה שבועות מכתב האישור, והיה ולא, יתקיים דיון חדש בוועדה בנושא.

אמנון כהן: יש פה רטרואקטיביות.

חוה ראובני: אני מעדיפה שזה יהיה אחרת.

חוה ראובני: ראשית, יש כאן רטרואקטיביות, ושנית, התקנות האחרות מבחינתנו די דחופות.

חוה ראובני: אם הוועדה רוצה לשמוע את נציגי הארגונים האלה, אני מציעה למשוך את שלושת הפסקאות האלה מהתיקון הזה שהוא לא חלק אינטגראלי מהתקינה האירופית.

שוקי שדה: בדרך כלל אנחנו יושבים עם הגופים.

שוקי שדה: הבעיה היא לעשות הקבלה למערכת סוגי הרישיונות מול מערכת הכלים.

שוקי שדה: זו התוכנית שמובילה אותנו לאורך כל הדרך.

אמנון כהן: אני אתך, אבל צריך לשמוע אותם.

אמנון כהן: אני מציע שנעזוב את זה.

אמנון כהן: אני לא רוצה לקבל החלטה על משהו שאני לא שלם אתו.

חוה ראובני: בשלב זה אנחנו מושכים את פסקות (1), (3) ו-(4).

שוקי שדה: אנחנו מושכים אותם.

אמנון כהן: תערכו את הדיונים ואחר כך תבואו לוועדה.

שוקי שדה: הבעיה המרכזית היא עם החקלאים, אתם נשב ונביא את העניין לכאן.

אמנון כהן: אולי גם הרשויות המקומיות.

שוקי שדה: אין בעיה.

שוקי שדה: המכונות הניידות הכבדות, להן נתנו בעיה.

חוה ראובני: פסקה (2), זה תיקון רישיון הנהיגה לדרגה B.

חוה ראובני: דרגה B היא המקבילה של 02, הרכב הפרטי.

חוה ראובני: כאן אנחנו עוסקים במספר נושאים.

חוה ראובני: בתקנות, כפי שאושרו עד כאן, היה כתוב שמספר מקומות הישיבה לפי רישיונו לא יעלה על 8.

חוה ראובני: ברישיונות הרכב של רכב פרטי אנחנו לא רושמים מספר.

חוה ראובני: התקנות אינן קובעות שרושמים ברישיון את מספר הנוסעים.

חוה ראובני: לכן אנחנו רוצים להחליף את המילים "לפי רישיונו", כיוון שאין ציון ברישיון של מספר הנוסעים, ולומר "מספר מקומות הישיבה בו".

חוה ראובני: ברכב פרטי, התקנות לא אומרות שמספר הנוסעים הוא לפי מה שמצוין ברישיון ולכן אנחנו רוצים להוריד מהתקנה הזאת את המילים "לפי רישיונו".

חוה ראובני: זה יהיה לפי מקומות הישיבה שיש בו.

חוה ראובני: גם היום זה אמון ואני חושבת שזה אמון במתכוון.

חוה ראובני: על פסקה (5) דיברנו בהרחבה קודם לכן.

אמנון כהן: יש למישהו הערות?

אמנון כהן: אנחנו מצביעים על פסקה סעיף, 2, למעט פסקאות (1), (3) ו-(4).

אמנון כהן: סעיף 2 עם התיקונים – אושר

חוה ראובני: 3.

חוה ראובני: תיקון תקנה 12 בתקנה 12(1) לתקנות המתקנות, אחרי "דרגה A2" יבוא "או דרגה 1".

חוה ראובני: דרגה A2 זה אופנוע קטן עד 125 סמ"ק, דרגה 1 זה טרקטור ומכונה ניידת.

חוה ראובני: אלה הם רישיונות שאת חלקם אפשר להוציא כבר בגיל 16.

חוה ראובני: אנחנו מבקשים שמי שמבקש את הרישיון הזה לפני גיל 16, התקנה קובעת שצריך הסכמת הורים.

אמנון כהן: זה כבר היה.

אמנון כהן: חוה ראובני: זה היה.

אמנון כהן: הוועדה הוסיפה את הטרקטור ואנחנו מבקשים להתאים את הניסוח.

אמנון כהן: יש הערות?

אמנון כהן: מי בעד אישור הסעיף?

אמנון כהן: סעיף 3 – אושר

חוה ראובני: 4.

חוה ראובני: תיקון תקנה 13 בתקנה 13 לתקנות המתקנות – (1) בפסקה (1), במקום "תקנה 180(א)(2)" יבוא "179(1)".

חוה ראובני: (2) בפסקה (6), במקום "תקנות 180 או 181", יבוא "תקנה 181".

חוה ראובני: את פסקה (2) אנחנו מבקשים להוריד ולמשוך אותה.

חוה ראובני: פסקת משנה (2) רצתה לומר שכדי להוציא רישיון נהיגה לאוטובוס, צריך אדם להיות קודם כל בעל רישיון נהיגה למשאית.

חוה ראובני: היום אפשר להוציא רישיון נהיגה למשאית גם מי שיש לו רק דרגה 2, אם יש לו ותק, אם יש לו גיל, עבר כל מיני בדיקות והכשרות.

שוקי שדה: החלטנו להוריד את זה.

חוה ראובני: חשבנו פעם נוספת, בדקנו מה קורה בעולם, בדקנו נתוני תאונות והחלטנו לוותר על זה.

חוה ראובני: (3) בסופה יבוא: "(9) אחרי תקנת משנה (ח) יבוא: "(ט) לא יינתן רישיון נהיגה לפי תקנה 183א – זה היה דרגה D2 -אלא אם כן היה המבקש בעל היתר לפי תקנה 7(ב) לתקנות התעבורה (תיקון מס' 2), התש"ס-2000.

חוה ראובני: זה בדיוק התרגום של ההיתר לאוטובוס זעיר ציבורי - שניתן במשך מספר שנים וכבר לא נותנים אותו – לדרגה D2.

חוה ראובני: אומרים שהתנאי לקבל דרגה D2, רק מי שהיה לו את ההיתר הספציפי הזה.

חוה ראובני: (י) לא יינתן רישיון נהיגה לפי תקנה 183ב אלא אם כן המבקש – (1) היה בעל רישיון נהיגה לפי תקנה 180 במשך חמש שנים לפחות.

חוה ראובני: (2) סיים קורס להסעת נוסעים ועמד בהצלחה במבחנים לפי תוכנית שאישרה רשות הרישוי ובידו אישור על כך.

חוה ראובני: (3) עמד במבחן שליטה".

חוה ראובני: אם אתם זוכרים, בתיקון הקודם ביטלנו את פסקה (1) בתקנה 190, את מה שהיה היתר לאוטובוס זעיר פרטי, ועכשיו אנחנו הופכים את זה לרישיון נהיגה דרגה D3, ואותם תנאים שהיו אז להיתר, אנחנו מעבירים לכאן כתנאים לרישיון.

אמנון כהן: יש הערות?

אמנון כהן: מי בעד אישור סעיף 4, ללא פסקה (2) שהורדה?

אמנון כהן: סעיף 4 – אושר

חוה ראובני: 5.

חוה ראובני: תיקון תקנה 14.

חוה ראובני: בתקנה 14 לתקנות המתקנות, במקום (פסקה 1) יבוא: "(1) פסקה (1) – תימחק".

חוה ראובני: זה עוד פעם קשור להיתר של האוטובוס הזעיר הפרטי.

חוה ראובני: בתקנה 190 הוספנו את מבחן השליטה על ההיתר, ועכשיו אנחנו שמים את זה במקום אחר.

אמנון כהן: יש הערות?

אמנון כהן: מי בעד אישור הסעיף?

אמנון כהן: סעיף 5 – אושר

חוה ראובני: 6.

חוה ראובני: תיקון תקנה 55 בתקנה 55 לתקנות המתקנות – (1) בתקנת משנה (א), במקום "שנתיים מיום פרסומן", יבוא "ביום י"א בטבת התשס"ז (1 בינואר 2007)".

חוה ראובני: (2) בתקנת משנה (ב), אחרי "הפרסום", יבוא "(להלן – יום הפרסום)".

חוה ראובני: כאן מדובר על העברת מועד התחילה ל-1 בינואר 2007.

אמנון כהן: יש הערות?

אמנון כהן: מי בעד אישור סעיף 6?

אמנון כהן: סעיף 6 – אושר

חוה ראובני: 7.

חוה ראובני: תיקון תקנה 56 בתקנה 56 לתקנות המתקנות – (1) בתקנת משנה (א), בסופה יבוא: "ואולם, בעל רישיון נהיגה מדרגה 7 לפי התקנות הקודמות יהיה רשאי במשך 5 שנים מיום תחילתן של תקנות אלה לנהוג בכל רכב שבו היה רשאי לנהוג ערב תחילתן".

חוה ראובני: (2) בתקנת משנה (ג) – (א) בפסקה (2), במקום "מי שביום", יבוא "בעל רישיון נהיגה מדרגה ב שביום", ובמקום "היתר קבוע", יבוא "רישיון נהיגה מדרגה A".

חוה ראובני: (ב) אחרי פסקה (2) יבוא: "(2א) בעל רישיון נהיגה מדרגה ב או ג לפי התקנות הקודמות, יהיה רשאי לנהוג בטרקטורון גם לאחר תחילתן של תקנות אלה".

חוה ראובני: (ג) במקום פסקאות (3) ו-(4) יבוא: "(3) בעל רישיון נהיגה מדרגה 2 לפי התקנות הקודמות, תיתן לו רשות הרישוי היתר לנהיגה ברכב פרטי וברכב מנועי מסחרי שמשקלם הכולל המותר אינו עולה על 4,000 ק"ג.

חוה ראובני: בעל רישיון נהיגה מדרגה 3 לפי התקנות הקודמות, תיתן לו רשות הרישוי היתר לנהיגה ברכב מנועי מסחרי שמשקלו הכולל המותר אינו עולה על 14,999 ק"ג".

חוה ראובני: יש לנו כאן שלושה נושאים שונים.

חוה ראובני: תקנה (1) עוסקת בדרגה 7, וזה נושא שהוועדה ביקשה שניתן לו מענה.

חוה ראובני: זו הייתה בקשה מפורשת של הוועדה לפני כשנה.

אמנון כהן: אני ביקשתי זאת.

חוה ראובני: נכון, קצבת לנו מועד אבל בינתיים התפזרה הכנסת והיו בחירות.

חוה ראובני: בתקנות הקודמות לא עשינו המרה של דרגה 7 שזה רישיון נהיגה לטיולית.

חוה ראובני: דרגה 7, כבר עשרים שנים לא נותנים ובודדים כלי הרכב האלה, כאשר רובם בצה"ל.

שוקי שדה: 180 בכל הארץ.

חוה ראובני: מ-1987, כבר עשרים שנה אנחנו לא נותנים את הדרגה הזאת ואי אפשר לקבל אותה, אבל יש אנשים שיש להם ולכן ההצעה שלנו היא לקבוע לזה תקופת מעבר מיוחדת.

חוה ראובני: כל מי שיש לו דרגה 7, רשאי לנהוג חמש שנים במקום שנה וחצי.

שוקי שדה: עד 2011.

חוה ראובני: במהלך התקופה הזו יחליט האדם.

חוה ראובני: אם הוא ימשיך לעסוק בהסעת נוסעים, יוציא רישיון נהיגה לאוטובוס.

אמנון כהן: לא מייבאים יותר רכבים כאלה?

שוקי שדה: אין יותר רכבים כאלה.

אמנון כהן: שלא יהיה מצב שבשנת 2011 יבוא אדם ויאמר שלמרות שהרכב שלו טוב, הוא לא יכול לנהוג בו יותר.

חוה ראובני: הוא יוציא רישיון לאוטובוס, ואז יוכל לנהוג ברכב הזה.

חוה ראובני: יש לו חמש שנים לחשוב מה הוא רוצה לעשות.

אמנון כהן: יש הערות?

זוהר גרינברג: המילה אופנוע לא מוזכרת כאן.

חוה ראובני: עוד לא הגעתי לזה.

חוה ראובני: הסברתי רק את פסקה (1).

חוה ראובני: תקנת משנה (ג), זו הוראת המעבר לגבי אופנועים.

חוה ראובני: אנחנו שוב מדברים על המגזר הבעייתי של אופנועים מעל 33 כוח סוס ומתחת ל-500 סמ"ק, שבעבר היה אפשר לנהוג בהם עם רישיון דרגה ב אבל היום הם עברו ל-A וזה אומר שצריך רישיון גבוה יותר.

חוה ראובני: בעבר כל מי שהוכיח שביום התחילה יש לו אופנוע כזה, יקבל היתר.

חוה ראובני: אנחנו אומרים שלמשרד הרישוי יהיה קשה להתמודד עם דבר כזה ומשמעות הדבר של היתר קבוע שזה יכול להיות לא אותו אופנוע אלא האדם יכול להחליף את האופנוע, ולכן אנחנו מציעים לתת לו דרגה A.

חוה ראובני: כל מי שיש לו אופנוע כזה, יקבל דרגה A.

חוה ראובני: זה אומר רישיון נהיגה לאופנוע כבד.

שוקי שדה: אמרנו שצריך להוסיף בדיקת עיניים.

זוהר גרינברג: מר מזרחי אמר שלגבי נהגים שיש להם רישיון פרטי עד 4 טון, מגבילים אותם ב-3.5 טון, אבל מי שיש לו רישיון היום, יוכל לנהוג עם הרישיון שיש לו עד 120.

זוהר גרינברג: לא כך המצב לגבי רוכבי אופנועים.

זוהר גרינברג: רוכב אופנוע שהיה לו רישיון שהוצא כדין, עד 500 סמ"ק, מהיום לא יוכל לרכב על האופנוע הזה כי דרגות הרישוי החדשות אומרות שהדרגה השנייה היא דרגה A1, שזה 33 כוח סוס ורוב האופנועים עד 500 סמ"ק הם בסביבות 40 כוח סוס.

זוהר גרינברג: אני מדבר על אנשים שרכבו 10 שנים על אופנועים כאלה ויש להם את הרישיון.

זוהר גרינברג: אם נניח ביום כניסת התקנות לא היה לאותו אדם אופנוע כזה כי הוא מכר אותו חודש קודם, או שיש אופנוע במשפחה ושניים רוכבים עליו, אבא ובן או אבא ובת, והאופנוע רשום רק על שם האב ולא על שם הבת, ואז שוללים מהם את הרישיון.

זוהר גרינברג: אמרו שלא יפגעו בזכויותיהם, אבל פוגעים בזכויות רוכבי האופנועים כי מי שהיה מותר לו כדין לרכוב קודם לכן, מהיום אסור לו.

זוהר גרינברג: היוצאים מן הכלל הם אלה שבמקרה ביום של תחילת התקנות, היה רשום על שמם במשרד התחבורה אופנוע.

זוהר גרינברג: אם למשל זה אופנוע של חברה שהוא היה רוכב עליו, זה כבר לא טוב.

זוהר גרינברג: אם שני אנשים במשפחה נוהגים, רק אחד יוכל לנהוג והשני לא יוכל.

זוהר גרינברג: זה אומר שלוקחים את הרישיון והדבר הזה מהווה פגיעה וזה לא סתם פגיעה אלא זה בניגוד לכל התפיסה שהציג מר מזרחי וגברת ראובני.

זוהר גרינברג: יאמר שוקי שדה שלפני שנתיים כאשר העניין הזה עלה לא הפנינו את תשומת הלב.

זוהר גרינברג: אני מכה על חטא.

זוהר גרינברג: יכול להיות שלא ראינו את הדבר בזמן ויכול להיות שטעינו, אבל טעות אפשר לתקן.

אמנון כהן: לא ישבו אתכם?

זוהר גרינברג: ישבו.

שוקי שדה: הכול מתואם.

זוהר גרינברג: טעינו.

זוהר גרינברג: מותר לאנשים לטעות.

זוהר גרינברג: כדי לא לפגוע במחזיק הרישיון, יש לי הצעת פתרון.

זוהר גרינברג: כל מי שהיה לו רישיון בתוקף עד 500 סמ"ק ביום כניסת התקנות לתוקף, ימשיך להיות לו עד 120.

זוהר גרינברג: הוא יקבל דרגה A עם היתר קבוע, כמו ברכב פרטי, עד 500 סמ"ק.

שוקי שדה: כל פעולה שמובאת כאן בנושא אופנועים, כולל העניין הזה, הכול תואם וטופל עם איגוד האופנועים.

שוקי שדה: דיברו אתי על הנושא הזה לפני יומיים והסברתי למה אנחנו מתנגדים לזה.

שוקי שדה: אי-אפשר לעשות כאן מה רוצים כי יש החלטות.

שוקי שדה: בהחלטות אמרנו שאנחנו הולכים לקראת.

שוקי שדה: זה מתבטא בכך שאדם שיש לו רישיון נהיגה A1 וברשותו אופנוע שהוא במסגרת של מעל 33 כוח סוס אבל מתחת ל-500 סמ"ק, מבחינתנו המשמעות היא שאם בידו כרגע יש רישיון, הוא יקבל את הרישיון.

למה זה מותנה?

שוקי שדה: אני אספר משהו מהצבא.

שוקי שדה: במלחמת יום כיפור אני הייתי מ"פ, כמה ימים לפני יום כיפור קיבלתי דרגת סרן וישבתי בבקעה.

שוקי שדה: חבר שלי קיבל סרן וישב במינוי רב-סרן והיה במקום אחר, בשריון.

שוקי שדה: אחרי המלחמה אמרו שכל מי שהיה במינוי רב-סרן, מקבל רב-סרן.

שוקי שדה: אני חיכיתי שלוש שנים, אמנם קיבלתי בקיצור פז"ם על קצין מצטיין, אבל הוא אחרי חודש היה רב-סרן.

שוקי שדה: נתתי דוגמה למשמעות.

שוקי שדה: אי אפשר לחלק את הרישיונות על בסיס נקודות בעייתיות בשטח.

שוקי שדה: אנחנו מנסים ללכת לקראת, אבל חייבים לעשות רמה מסוימת.

אמנון כהן: אזרח שיש לו רישיון רכב עד 4 טון, אתה אומר שעכשיו מגיע לו עד 3.5 טון.

אמנון כהן: לי אין רכב, לאשתי אין רכב ואני אקנה בעוד 10 שנים.

אמנון כהן: האופנוען שיש לו את הרישיון, יש לו על שמו אופנוע.

אמנון כהן: למה אני צריך לפגוע בו?

שוקי שדה: הדוגמה של הרכב היא לא טובה כי ההגבלה ניתנה רק עד גובה טון מסוים.

שוקי שדה: הוא לא נוהג אחרי כן על סמי-טריילר והוא לא נוהג מעל 15 טון.

אמנון כהן: גם כאן זה אותו הדבר.

שוקי שדה: לא.

שוקי שדה: כאן כאשר הוא עובר לנהיגה על אופנוע ב-A, הוא עובר לנהיגה ללא הגבלה מבחינת הנפח ומבחינת כוח הסוס.

זוהר גרינברג: תגביל ל-500 סמ"ק.

שוקי שדה: אי אפשר לתת A עם הגבלה.

ההגבלה שמצאתם היא הבעלות על האופנוע?

שוקי שדה: צריך לעשות סדר רוחבי.

שוקי שדה: אי אפשר לעסוק בכל אחד באופן אישי.

זוהר גרינברג: מדובר בעשרות אלפי אנשים.

דורון קדמיאל: הסדר שמוצע כאן הוא סדר שמנסה לפשט את העניין.

דורון קדמיאל: כבר נאמר בתחילת הדיון על-ידי הגברת ראובני שעשינו את זה כך שלא נפגע בזכויות של אנשים.

דורון קדמיאל: כאן יש פגיעה מובהקת.

דורון קדמיאל: לנו יש מספר חלופות להצעה.

אמנון כהן: בינתיים אנחנו משאירים את פסקה (2) פתוחה.

חוה ראובני: לגבי פסקה (ג).

חוה ראובני: אלה ההיתרים של הטווח בין ה-3.5 ל-4 טון ובין ה-12 ל-15 טון בהמרות.

אמנון כהן: בפנים גם מה שלא אישרנו?

חוה ראובני: זה לא מתייחס לזה.

חוה ראובני: זה קשור למכונות הניידות וזה משהו אחר.

חוה ראובני: כאן אנחנו מדברים על כך שכאשר דרגה 2 תורגמה ל-B בדרך איבדה 500 קילוגרם.

חוה ראובני: אנחנו מציעים שכל מי שהייתה לו דרגה 2 לפני התחילה, יקבל היתר ל-4 טון.

ניר ימין: גם אם נשמיט לצורך העניין את פסקת משנה (2)(א), זה לא ייתן להם פתרון כי תיקון מספר 3 עדיין מדבר על הרישום.

חוה ראובני: אנחנו מציעים כאן איזשהו שיפור, אבל הוא עדיין מוגבל.

ציון מזרחי: יש פתרון למי שיש לו דרגה A1 ואין לו אופנוע.

ציון מזרחי: בתקנת המעבר כתוב שמי שמחזיק ברישיון A1 ואין בידיו אופנוע, רשאי להגיע למשרד הרישוי לבדיקת עיניים ולמבחן שליטה במגרש.

זוהר גרינברג: מי שרוכב 10 שנים על אופנוע עד 500 סמ"ק, הוא לא רוצה לקבל דרגה A.

זוהר גרינברג: אנחנו רוצים להשאיר לו את האפשרות לרכב כמו שהוא רכב עד היום כדין.

אמנון כהן: אנחנו לא מצביעים על סעיף 7.

אמנון כהן: אתם עשיתם עבודה מצוינת והשאלה אם תוכלו להגיע אליו לפתרון.

אמנון כהן: כבר לפני שבוע - ידעו שאני אנהל את הדיון ולא היושב-ראש הקבוע – ופנו אליי.

אמנון כהן: אמרתי שנשמע את כולם בוועדה.

אמנון כהן: ביקשתי מנציג שר התחבורה שישב כאן לשבת עם כל הגופים כדי שזה יעבור באופן חלק.

אמנון כהן: אכן עשיתם עבודה מצוינת.

אמנון כהן: אנחנו לא רוצים לפגוע באזרחים ולכן אני אומר שתמצאו את הנוסחה היצירתית.

שוקי שדה: עשינו כאן פעולה מאוד פשוטה.

שוקי שדה: מאחר שבכל מקרה האדם מקבל רישיון לאופנוע כבד מאוד ולפני כן היה לו רישיון A1, ומדובר באופנוע יחסית במשקל יותר קל, מה יותר קל מזה שמבחינת החוק רק יעשה בדיקת עיניים?

שוקי שדה: כשהוא מקבל רישיון מסוג A, הוא חייב לראות בשתי עיניו ואת זה אני מבקש להוסיף לתקנות.

אמנון כהן: לזה הם מסכימים.

שוקי שדה: לגבי מבחן השליטה.

שוקי שדה: אני מוכן להתחייב שנקצר את לוחות הזמנים לגבי הבקשה של אותו אדם והוא לא ימתין זמן למבחן השליטה.

אמנון כהן: תשאיר A1.

אמנון כהן: מי שהיה לו A1, תשאיר לו את זה.

דורון קדמיאל: הפתרון הוא לתת לו רישיון A כאשר ברישיון כתוב מוגבל עד 500 סמ"ק.

דורון קדמיאל: אפשרות שנייה היא לתת לו רישיון A1 והוא רשאי לרכב עד 500 סמ"ק.

רוני לוינגר: במקום 500 סמ"ק, אפשר לכתוב 45 כוח סוס.

דורון קדמיאל: מצוין.

שוקי שדה: זה 40 כוח סוס.

אמנון כהן: אם זה יהיה כתוב כך, הם יוכלו לחיות עם זה.

שוקי שדה: אשרי המאמין.

קריאה: יבוא מישהו עם דרגה A1 למבחן שליטה על אופנוע עם הילוכים.

קריאה: אנחנו מורידים את ההגבלה לרוב רוכבי האופנועים שיש להם רישיון לאוטומט.

קריאה: אם הוא עושה מבחן שליטה, מורידים לו את ההגבלה.

דורון קדמיאל: מי שיש לו רישיון הגבלה לאוטומטי, ההגבלה הזו תישמר.

שוקי שדה: אנחנו ניתן A1 עם היתר, עד 40 כוח סוס.

שוקי שדה: את ההיתר הזה המשטרה תאכוף.

אמנון כהן: איך זה יהיה כתוב בתקנה?

חוה ראובני: נשמיט את (2)(א).

רוני לוינגר: זה בתנאי שברישיון הרכב כתוב כמה כוח סוס.

שוקי שדה: יהיה כתוב ברישיון הרכב.

ציון מזרחי: אני שמח שהם מסכימים על בדיקת העיניים.

ציון מזרחי: תודה.

ציון מזרחי: במקרה של האופנועים התחלנו עם הרכב ולא עם הנהג.

ציון מזרחי: התקינה האירופאית חילקה עד 400 סמ"ק, כאשר מה שהיה פעם עד 500 סמ"ק בישראל הפך להיות עד 400 סמ"ק, ומ-400 סמ"ק ואילך.

ציון מזרחי: הוויכוח הוא על 100 סמ"ק, אם נמשיך לתת להם או לא.

ציון מזרחי: אני רוצה להדגיש שבתקופת המעבר, להם יש רשות לנהוג.

ציון מזרחי: אנחנו לא יכולים להסכים לפשרה של 40 כוחות סוס.

ציון מזרחי: אני לא בקי בייצור רכב או אופנועים ואני מוכרח לבדוק בדיקה מעמיקה ולראות מה עושים יצרני הרכב האלה מחר בבוקר או בשנה הבאה.

ציון מזרחי: אם הם יעשו 45 כוחות סוס, יחזרו לכאן ויבקשו לכתוב 45.

ציון מזרחי: אי-אפשר להקביל את זה למכונית.

ציון מזרחי: הנהג ברכב כבר נהג, יש לו את מספר הטון וכולי, ועם ההיתר שיש לו הוא לא יכול לנהוג סמי-טריילר.

ציון מזרחי: כאן הוא יכול להגיע לנהוג באופנוע עם 1,200 סמ"ק.

אמנון כהן: כמה זמן אתה צריך להיערך לבדיקה הזאת?

אמנון כהן: אני מוכן לתת לכם את הזמן הזה.

ציון מזרחי: אני רוצה להדגיש שקבענו 40 כוח סוס ולא נחזור לכאן יותר.

אמיר שחאדה: נאמר כאן קודם שהנהיגה באופנוע מסוג אוטומט תימחק וזה לא טוב.

רוני לוינגר: מי שירצה, ייבחן באופנוע אוטומטי.

אמיר שחאדה: איך המשטרה תדע שהוא עבר מבחן שליטה?

קריאה: היא לא צריכה לדעת.

קריאה: זה כתוב ברישיון.

אמנון כהן: איך יהיה ניסוח פסקה (2)?

חוה ראובני: במקום מה שכתוב בפסקה (2)(א) ייאמר: במקום פסקה (2) יבוא: "בעל רישיון נהיגה מדרגה ב לפי התקנות הקודמות, תיתן לו רשות הרישוי היתר לנהיגה באופנוע עד 40 כוח סוס, בתנאי שהמציא אישור שכושר ראייתו הוא כאמור בתקנות 198 עד 201(ג) לגבי מבקש רישיון נהיגה מדרגה A".

קריאה: אין הגבלת גיל.

חוה ראובני: ברגע שיש לו ב, ממילא הוא היה בן 18.

חוה ראובני: אני לא דורשת גיל 21.

זוהר גרינברג: בפועל מי שהוכיח למשרד הרישוי שיש לו רישיון עד 500 סמ"ק ובעלות רשומה, הוא כבר קיבל דרגה A.

זוהר גרינברג: יש כבר אנשים שקיבלו.

זוהר גרינברג: מבחינתנו אפשר להשאיר את זה.

אמנון כהן: זה יישאר.

אמנון כהן: אנחנו נאשר את סעיף 7 כולל התיקונים.

אמנון כהן: סעיף 7 – אושר

חוה ראובני: 8.

חוה ראובני: תחילה תחילתן של תקנות אלה ביום י"א בטבת התשס"ז (1 בינואר 2007), (להלן – יום התחילה).

אמנון כהן: משרד המשפטים מסכים לזה.

אמנון כהן: סעיף 8 – אושר

חוה ראובני: 9.

חוה ראובני: הוראת מעבר מי שקיבל לראשונה רישיון נהיגה לסוג רכב מסוים בתקופה שמיום התחילה עד יום פרסומן של תקנות אלה, יראוהו כאילו קיבל את הרישיון האמור ערב יום התחילה.

חוה ראובני: זו הייתה הדרישה של המשנה ליועץ המשפטי לממשלה, יהושע שופמן.

אמנון כהן: לא יכול להיות בג"ץ?

אמנון כהן: אני מבין שיש כיסוי.

חוה ראובני: כל מי שהוציא רישיון נהיגה מאז 1 בינואר, ראה את עצמו כאילו חלות עליו התקנות הישנות והוא זכאי לכל ההטבות שמקבלים בעלי הרישיונות לפני התחילה.

חוה ראובני: אנחנו תופסים בקבוצה הזו גם את אלה שהוציאו רישיון מאז ה-1 בינואר עד הפרסום, וגם אותם יראו כאילו היו בעלי רישיון לפני התקינה האירופית והם יקבלו רישיון עד 4 טון, אם הם דרגה 2, וגם את ההיתר לנהיגה על אופנוע.

אמנון כהן: אני מבין שאין הערות.

אמנון כהן: סעיף 9 – אושר

שוקי שדה: אנחנו מודים לוועדה על העבודה הברוכה שעשתה.

אמנון כהן: תודה גם לצוות הוועדה ולמזכירות הוועדה שעשתה עבודה נפלאה.

שוקי שדה: הם היו פתוחים ונאורים לבעיות.

אבינועם טלבי: תודה רבה על שיתוף הפעולה.

אבינועם טלבי: הנהגים, מה שנקרא עמך, לא מבינים מה כתוב בתקנות כי זה מאוד מורכב.

אבינועם טלבי: משרד התחבורה עושה דברים נפלאים בזמן האחרון ואני רוצה לומר לכם שב-31 בחודש הם גם עושים מצגת מיוחדת לכל הנהגים המקצועיים ולגופים המקצועיים בכל הנושא של התקינה הזאת ואני מברך על כך.

אבינועם טלבי: אני מבקש שיצא נייר שכתוב בשפת העם.

שוקי שדה: כך יהיה.

שוקי שדה: זה יהיה באינטרנט והכול יהיה ברור.

אמנון כהן: אנחנו מחודים לצוות המקצועי של משרד התחבורה שעשה עבודה נפלאה.

אמנון כהן: תודה רבה לכם, לשר, למשרד הרישוי, לכל הנציגים ולחברי הכנסת.